**Rammeaftale vedrørende**

Indkøbsordning til borgere i eget hjem

Mellem

Frederikssund Kommune

Torvet 2

3600 Frederikssund

CVR.nr.29189129

og

Leverandørnavn

Adresse

Post nr. og by

CVR.nr.xxxxxxxx

## Indholdsfortegnelse

Indholdsfortegnelse 1

3.0 Rammeaftale 2

3.1 Rammeaftalens grundlag 2

3.2 Formål 2

3.3 Ydelsen 3

3.4 Rammeaftalens ikrafttræden og varighed 3

3.5 Ændringer i rammeaftalen 3

3.6 Krav til ydelsens indhold, kvalitet og udførelse 3

3.7 Tillægsydelser 5

3.8 Krav til leverandøren 5

3.9 Krav til leverandøren - samarbejde 6

3.10 Krav til leverandøren - systemer mv. 6

3.11 Krav til Leverandøren – personale og kørslens udførelse 7

3.12 Krav til leverandøren - dokumentations- og notatpligt 8

3.13 Krav til leverandøren - indberetnings- og tilbagemeldepligt 8

3.14 Krav til leverandøren - personaleforhold (sociale klausuler) 8

3.15 Priser og prisregulering 9

3.16 Betaling og fakturering 9

3.17 Leveringsbetingelser, herunder risikoens overgang 10

3.18 Erstatning af beskadigede og forkerte varer 11

3.19 Kontrol og tilsyn 11

3.20 Beredskab og underleverandør 11

3.21 Kontakt mellem parterne 12

3.22 Oplysningspligt omkring leverandørens generelle forhold 12

3.23 Leverandørkodeks i Frederikssund Kommune 12

3.24 Manglende overholdelse af leverandørkodeks 13

3.25 Misligholdelse og beføjelser 13

3.26 Force majeure 14

3.27 Modregning 14

3.28 Ansvar og forsikringer 14

3.29 Overdragelse af rettigheder og fordringer 15

3.30 Konkurs 15

3.31 Offentliggørelse, tavshedspligt, reference, markedsføring og

 aktindsigt 15

3.32 Borgerens opsigelse af leverandør, jf. godkendelsesmodellen 16

3.33 Rammeaftalens ophør 16

3.34 Fortolkning 17

3.35 Lovvalg, tvistløsning og værneting 17

3.36 Underskrifter 17

Bilag til rammeaftalen:

Bilag A Ydelsesbeskrivelse

Bilag B Priser fra Hovedleverandøren

3.0 Rammeaftale

**Rammeaftalens parter**

Frederikssund Kommune

Torvet 2

3600 Frederikssund

CVR. nr. 29 18 91 29

(herefter kommunen)

og

Leverandørnavn

Adresse

Post nr. og by

CVR. nr.

(herefter leverandøren)

## Rammeaftalens grundlag

Følgende bilag indgår sammen med nedenstående bestemmelser som en integreret del af nærværende rammeaftale:

1. Ydelsesbeskrivelsen
2. Priser vedr. ydelsen
3. Dokumentation for relevante forsikringer
4. Serviceattest

Der accepteres ingen gebyrer og tilbudsgivers almindelige salgs- og leveringsbetingelser finder ikke anvendelse. Såfremt andet ikke er bestemt i rammeaftalen, gælder købelovens regler om forbruger køb.

## Formål

Formålet med nærværende rammeaftale samt tilhørende bilag (herefter benævnt rammeaftalen) er at regulere forholdet mellem kommunen og leverandøren i forbindelse med leverandørens varetagelse af de opgaver, der beskrives i Bilag A og dermed at kvantitativ og kvalitativ opfyldelse af borgernes behov for indkøb i eget hjem inden for de af kommunen visiterede ydelser, jf. Servicelovens § 83.

Rammeaftalen med tilhørende bilag har således til formål at sikre:

* Nogle aftaleretlige rettigheder og forpligtelser mellem Kommunen og Leverandøren om levering af de ydelser, aftalen omfatter.
* At leverandøren opfylder det af Kommunen fastlagte og ensartede service- og kvalitetsniveau for ydelsen i forhold til de til enhver tid gældende kvalitetsstandarder.
* At leverandøren lever op til Kommunens generelle værdier og leverandørkodeks.

## Ydelsen

Rammeaftalen omfatter levering af dagligvarer til visiterede borgere i eget hjem. Det forudsættes, at leverandøren til enhver tid er leveringsdygtig i samtlige de produkter, der er omfattet af rammeaftalen.

Ydelsen er udbudt efter modellen udbud efter godkendelsesmodellen, hvilket betyder, at øvrige leverandører kan anmode om at blive godkendt som fritvalgsleverandør på samme betingelser og samme pris, som den valgte leverandør.

Leverancernes omfang bestemmes derfor af de bestillinger, som de visiterede borgere, der har valgt leverandøren, foretager,

Det estimerede forbrug er under forbehold af politisk fortsat bevilling til det pågældende område i rammeaftalens løbetid.

## Rammeaftalens ikrafttræden og varighed

Rammeaftalen træder i kraft den 1. december 2012 og udløber den 30. november 2015, med option på forlængelse af rammeaftalen i 1 år. Såfremt optionen ønskes udnyttet, skal Kommunen give meddelelse herom senest den 31. august 2015.

Rammeaftalen kan opsiges med et varsel på 6 måneder, dog med én måneds varsel de første 6 måneder. Kommunen forbeholder sig dog ret til at opsige rammeaftalen med tre måneders varsel til den sidste dag i en måned, hvis opsigelsen er begrundet i ændret lovgivning, struktur- eller organisationsændringer eller en beslutning i Byrådet, der medfører, at indkøbsordningen herunder serviceniveau ændres væsentligt eller helt eller delvist bortfalder.

Hvis Kommunen konstaterer, at Leverandøren har handlet svigagtigt i forhold til samarbejdet med Kommunen bl.a. ved bevidst fejlfakturering, er Kommunen berettiget til at opsige rammeaftalen med øjeblikkelig virkning.

## Ændringer i rammeaftalen

Ændringer til Rammeaftalen kan kun ske skriftligt mellem Kommunen og Leverandøren. Ændringer, som skyldes lovændringer, nationale vejledninger/retningslinjer, byråds- eller udvalgsbeslutninger, ændring af it-systemer eller forhold truffet i regi af det tværsektorielle samarbejde med regionerne, videreformidles snarest muligt og Leverandøren er forpligtet til at acceptere ændringer uden yderligere. Eventuelle ændringer skal fremgå af et ændringsprotokollat, der er underskrevet af begge parter. Protokollatet vil herefter indgå som en del af selve rammeaftalen.

Sker der ændringer af relevant lovgivning, som ændrer opgaven væsentligt, er der en gensidig ret til at genforhandle rammeaftalen med sigte på en nødvendig tilpasning. Såfremt ændringen medfører dokumenterede stigninger i leverandørens omkostninger, kan der optages forhandlinger om en regulering af vederlaget. Såfremt parterne ikke opnår enighed, er kommunen berettiget til at opsige rammeaftalen jf. bestemmelsen i rammeaftalens ikrafttræden og varighed.

## Krav til ydelsens indhold, kvalitet og udførelse

Ydelsen udføres i henhold til den konkrete og individuelle afgørelse foretaget af Kommunen ved Visitationen ud fra samt den af Kommunens politisk fastsatte serviceniveau, jf. kvalitetsstandarderne.

Det er alene Kommunen ved Visitationen, der afgør, at en borger er berettiget til en eller flere ydelser i henhold til Servicelovens § 83 og dermed, hvad Leverandøren kan fakturere af ydelser og tid.

Hvis Leverandøren oplever, at borgeren har behov for ændringer i ydelser eller tid, er Leverandøren forpligtet til at rette henvendelse til Visitationen med henblik på revurdering af borgeren.

I forbindelse med afgørelsen orienteres borgeren om muligheden for at vælge blandt de godkendte fritvalgsleverandører, og Visitationen fremsender informationsmateriale om leverandørerne.

Borgeren har ret til i ønsket omfang at rette henvendelse til de mulige leverandører forud for sit valg og har pligt til at meddele Visitationen om beslutningen. Ved akut behov for ydelser kan borgeren vælge leverandør i forbindelse med afgørelsen.

Leverandøren modtager en advis fra Kommunen via omsorgssystemet omkring borgerens beslutning samt levering af ydelsen, jf. afgørelsen. Afgørelsen er baseret på Kommunens til enhver tid gældende kvalitetsstandarder, men kan dog suppleres med eventuelle særlige forhold i selve afgørelsen.

Leverandøren er forpligtet til at kvittere via omsorgssystemet samme hverdag på modtagelse af advis og accepterer dermed levering af ydelsen til borgeren. Hvis advisen er modtaget inden kl. 10.00, er Leverandøren forpligtet til at levere samme dag. Nødvendige oplysninger om borgeren fremgår af omsorgssystemet.

Tidspunktet for levering af varer aftales mellem leverandøren og borgeren, jf. bilag A, Ydelsesbeskrivelse. Leverandøren træffes på telefon xxxxxxxx i tidsrummet kl. 08.00-16.00 på hverdage (mandag til fredag).

Leveringen af ydelsen til den enkelte borger finder sted med få undtagelser på dennes bopæl/opholdssted fx sommerhus på grundlag af Kommunens skriftlige afgørelse. Leverandøren er forpligtet til at levere ydelsen omfattet af rammeaftalen til alle de borgere, der vælger Leverandøren.

Leverandøren skal sikre et højt kvalitets- og serviceniveau i produkterne og i leverancerne.

Ydelsen leveres på en fast ugedag og på faste tidspunkter (+/- 1 time). I tilfælde af forsinkelser herudover er Leverandøren forpligtet til at underrette borgeren. Hvis ydelsen forskydes ud over dette tidspunkt, har borgeren ret til erstatningsydelse.

I forbindelse med uregelmæssigheder oplevet under levering af varer, herunder hvis borgeren ikke er hjemme/ikke lukker op eller forekommer at have behov for hjælp, skal leverandøren og dennes personale handle på følgende måde:

1. Leverandøren skal sikre sig, at borgeren ikke har aflyst leverancen, er indlagt eller lignende via borgerens elektroniske patientjournal i omsorgssystemet.

2. Leverandøren skal forsøge at kontakte borgeren pr. telefon.

3. Leverandøren skal herefter kontakte hjemmesygeplejen/visitationen. Når leverandøren har kontaktet hjemmesygeplejen/visitationen, er hjemmesygeplejen/visitationen ansvarlig for den videre behandling af sagen, herunder at kontakte leverandøren med oplysninger vedrørende borgerens fravær.

Indenfor almindelig åbningstid (8:00 – 14:00) kontaktes Visitationen på følgende telefon nr 47350352 eller mailadresse aeldre@frederikssund.dk

Udenfor åbningstid kontaktes hjemmesygeplejen på dir telefon:

* Øst for fjorden (Frederikssund og Slangerup) 23457125
* Vest for fjorden (Skibby og Jægerspris) 51364782.

Leverandøren og dennes medarbejdere skal yde hjælp til borgere, der er faldet eller på anden måde er akut syge. Dette gøres ved at kontakte hjemmesygeplejerske og ambulance, hvis dette skulle være nødvendigt. Leverandøren og dennes medarbejdere må ikke forlade en borger, der har behov for akut hjælp, før den tilkaldte hjælp er ankommet. Indenfor almindelig åbningstid (8:00 – 14:00) kontaktes Visitationen.

Udenfor almindelig åbningstid kontaktes hjemmesygeplejen på dir telefon:

* Øst for fjorden (Frederikssund og Slangerup) 23457125
* Vest for fjorden (Skibby og Jægerspris) 51364782.

Leverandøren er forpligtet til at sikre den fulde ydelse i henhold til kvalitetsstandarder og afgørelsen. Det gælder både med hensyn ydelsens omfang og art. Afvigelser heraf kan alene ske på borgerens foranledning.

Ophør eller ændring af ydelsen indkøb til visiterede borgere kan kun finde sted efter:

* revurdering af behovet – evt. efter et rehabiliteringsforløb
* dokumenterbar aftale med borgeren
* ændring i serviceniveau

For borgere, der har modtaget midlertidig hjælp, og hvor der er tydelig angivelse af tidsrammen for ydelsen, stoppes denne umiddelbart ved tidsrammens udløb, såfremt der ikke forinden er rettet henvendelse til visitationsenheden.

Ændringer i ydelsen, herunder tidsmæssige ændringer, kan opstå som følge af ændring i lovgivningsmæssige krav, ændret afgørelse som følge af revurdering eller ændring i kvalitetsstandarderne. Leverandøren er forpligtet til med en hverdags varsel at gennemføre ændringerne.

## Tillægsydelser

Leverandøren har mulighed for at tilbyde borgerne tillægsydelser ud over de opgaver, som borgeren er visiteret til.

Tillægsydelser, som aftales mellem leverandøren og borgeren, er uden økonomiske eller administrative forpligtelser for Kommunen. Alle aftaler skal indgås med respekt for vilkårene i ”*Lov om visse forbrugsaftaler”*. Borgeren skal selv betale for eventuelle tillægsydelser til leverandøren.

## Krav til leverandøren

Frederikssund Kommune ønsker, at Leverandøren herunder dennes personale indgår i et samarbejde og dialog med Kommunen med henblik på at sikre bedst mulig service overfor Kommunens borgere visiteret til ydelsen.

Leverandøren garanterer, at ydelsen i henhold til afgørelsen leveres i overensstemmelse med branchens faglige niveau og som minimum i overensstemmelse med Kommunens kvalitetsstandarder. Såfremt det ikke er tilfældet, har Leverandøren pligt til at afrapportere ændringens karakter, omfang i op- eller nedadgående retning og årsag til Kommunen.

Leverandøren er forpligtet til at overholde de til enhver tid gældende love, regler og myndighedskrav med relevans for leverandørens opfyldelse af rammeaftalen herunder bl.a. krav til miljø og arbejdsmiljø. Leverandøren erklærer at være opmærksom på, at der gælder særlige forvaltningsmæssige love og regler, som skal efterleves i forbindelse med arbejdets tilrettelæggelse, jf. Retssikkerhedsloven § 43.

## Krav til leverandøren - samarbejde

Leverandøren er på alle områder forpligtet til at samarbejde med Kommunen og evt. andre leverandører, der kommer i borgerens hjem og skal leve op til Kommunens leverandørkodeks. Leverandøren skal derfor efter behov rette henvendelse til fx Kommunens demensteam, hjemmesygeplejen mm. for sparring om borgeren, således at borgeren får den optimale behandling/ydelse. Leverandøren er forpligtet til at deltage i møder, hvor Kommunen skønner det nødvendigt herunder driftsmøder, rammeaftaleopfølgningsmøder, samarbejdsmøder i Kommunen. Leverandøren deltager vederlagsfrit til disse møder.

Frederikssund Kommune forventer, at leverandøren i rammeaftaleperioden kommer med optimerings- og effektiviseringsforslag, hvis der er andre eller bedre løsninger for kørslen og/eller bestillingsprocedurer mv. Effektiviseringsforslag, der udmunder i besparelser, fordeles mellem kommunen og leverandøren efter nærmere aftale.

Leverandøren udarbejder og løbende vedligeholder relevant informationsmaterialet vedrørende dennes ydelser i henhold til rammeaftalen og nyeste lovgivning på området. Informationsmateriale må ikke udleveres til Kommunens borgere, før Kommunen skriftligt har godkendt materialet i forhold til det faktuelle indhold.

Leverandøren er forpligtet til at medvirke til behandling af alle reklamationer og klagesager, herunder i forbindelse med sager i Klagerådet. Klagegangen følger gældende lovgivning.

Leverandøren skal på foranledning af henvendelse fra Kommunen levere data/informationer/ oplysninger til f.eks. anmodning om aktindsigt, vurdering af datasikkerhed, kontrolundersøgelser eller indberetninger til Sundhedsstyrelsen, Danmarks Statistik mm.

## 3.10 Krav til leverandøren - systemer mv.

Leverandøren har pligt til at være opkoblet til og være aktiv på Kommunens omsorgssystem samt at sikre den løbende vedligeholdelse og daglig opfølgning på informationerne i omsorgssystemet min. kl. 9.00 og kl. 14.00. Leverandøren skal dagligt kvittere i systemet herfor. Leverandøren skal derudover have almindeligt It-udstyr med sikker e-postadgang, som muliggør kommunikation med Visitationen. Sikkerpost kræver, at der udleveres et certifikat fra Kommunen.

Leverandørenskal anvende et formaliseret system for reklamationer og klagesager. Registreringen af reklamationer og klagesager skal danne grundlag for korrigerende og forebyggende handlinger, således at gentagelser undgås. Klager vedrørende udførelsen herunder selve leveringen besvares skriftligt hurtigst muligt af leverandøren. Kommunen skal underrettes om klagen og have en kopi af besvarelsen. Modtager kommunen en klage over udførelsen videresendes den til leverandørens besvarelse.

I forhold til personoplysninger træffer Leverandøren de fornødne tekniske og organisatoriske sikkerhedsforanstaltninger mod, at oplysninger hændeligt eller ulovligt tilintetgøres, fortabes eller forringes og mod, at de kommer til uvedkommendes kundskab, misbruges eller i øvrigt behandles i strid med Persondataloven. Udover Persondataloven har Leverandøren pligt til at overholde de til enhver tid gældende love, regler og myndighedskrav med relevans for Leverandørens opfyldelse af rammeaftalen herunder bl.a. krav til miljø og arbejdsmiljø.

Leverandøren skal have et veldokumenteret kvalitetsstyrings- og sikringssystem inkl. egenkontrol.

#

## Krav til Leverandøren – personale og kørslens udførelse

Leverandørens personale skal til enhver tid have den fornødne indsigt og kompetencer til at kunne levere de ydelser, som Leverandøren er godkendt til. Som leverandørens personale betragtes både administrative medarbejdere, chauffører mv., der leverer en ydelse på vegne af leverandøren. Det betyder, at de skal have den fornødne uddannelse samt kende til principperne for at arbejde i Kommunen herunder kendskab til bl.a. instrukser, kvalitetsstandarder, værdier, mål, egenkontrol, observationspligt, dokumentations- og notatpligt, indberetnings- og tilbagemeldingspligt. Ved tvivlspørgsmål er Leverandøren forpligtet til at rette henvendelse til Kommunen for afklaring heraf.

Af hensyn til borgeren skal alle ydelser fra Leverandøren være tilknyttet maksimalt to faste personaler, således at den enkelte borger oplever sammenhæng og kontinuitet i de enkelte opgaver, der udføres hos borgeren samt tryghed ved faste personaler. Chauffører, der kommer i borgerens hjem, har pligt til løbende at holde sig orienteret om borgeren via omsorgssystemet, ligesom personalet har observations-, indberetnings- og tilbagemeldepligt i forhold til væsentlige sociale- og sundhedsmæssige ændringer i borgerens fysiske og psykiske funktionsniveau. Observerer chaufføren forhold, der kræver stillingtagen eller handling fra andre, kontakter chaufføren disse, f.eks. hjemmesygeplejen mm.

Leverandørens personale skal kunne tale og skrive et forståeligt dansk, bære tydelig legitimation med billede og uniform svarende til leverandørens standard på dette område eller være let genkendelig som chauffør for leverandøren. Udgifterne til anskaffelse og vedligeholdelse afholdes af leverandøren.

Leverandøren skal sikre, at personale yder den service, der er aftalt ved rammeaftalens indgåelse, yder en venlig og kor­rekt betjening af borgerne, er serviceminded og fremstår venlig og imødekommende. Opmærksomheden henledes på, at borgerne kan have funktionsnedsættelser af såvel psykisk som fysisk art, hvorfor personalet bør forberedes bedst muligt herpå, således at disse har forståelse for personer med fysiske og psykiske handicaps.

Chaufførerne må ikke være påvirket af alkohol, euforiserende stoffer eller medicin med sløvende stoffer under kørslen samt skal have en ren straffeattest.

Leverandøren eller dennes personale, ægtefæller, nærtstående eller pårørende må ikke modtage arv, gaver eller lignende økonomiske fordele fra borgerne og må ligeledes ikke låne borgerne penge eller sælge/købe varer indbyrdes. Ligeledes må Leverandøren eller dennes personale ikke give gaver herunder gratis ekstraydelser til borgerne i forbindelse med levering af ydelserne omfattet af rammeaftalen, såfremt det pålægger Kommunen direkte eller indirekte udgifter. Tilkøbsydelser og øvrige kontraktforhold direkte mellem Leverandøren og borgeren på andre områder, er Kommunen uvedkommende.

Leverandøren skal ved anmodning fra Kommunen dokumentere, at Leverandøren er i besiddelse af de relevante faglige og personlige kompetencer i forhold til ydelsestyperne omfattet af rammeaftalen, kvalitetsstandarderne samt afgørelsen truffet af Visitationen.

## Krav til leverandøren - dokumentations- og notatpligt

Leverandøren og dennes personale har dokumentations- og notatpligt og er forpligtet til at leve op til Kommunens til en hver tid gældende dokumentationskrav. Fra overdragelsestidspunktet har Leverandøren ansvaret for at opstarte, vedligeholde og opdatere informationerne i omsorgssystemet.

Leverandøren har således pligt til skriftligt at dokumentere, at de visiterede ydelser leveres i henhold til afgørelsen herunder forpligtet til at dokumentere afvigelser i forhold til afgørelsen og kvalitetsstandarder herunder afsat tid, ferie, indlæggelse mv. Leverandøren og dennes personale har ligeledes pligt til straks at dokumentere faktiske og væsentlige forhold f.eks. ændringer i borgens fysiske og psykiske funktionsniveau, der har betydning for levering af ydelser til borgeren samt borgerens almene helbred via omsorgssystemets notatmodul.

Dokumentationen sker ved løbende opdatering af oplysningerne om borgeren i omsorgssystemet.

#

## Krav til leverandøren - indberetnings- og tilbagemeldepligt

Leverandøren har pligt til at indberette alle forhold til Kommunen, der kan hindre, true eller forstyrre opfyldelsen af rammeaftalen herunder bl.a. ved alvorlige svigt og væsentlige uregelmæssigheder. Leverandøren og dennes personale er ligeledes forpligtet til straks at indberette til Kommunen, såfremt de oplever, at der er ændringer i borgerens almene helbred.

Hvis personalet oplever ændringer i borgens fysiske og psykiske funktionsniveau, der har betydning for levering af ydelser til borgeren i op- eller nedadgående retning, skal disse ændringer dokumenteres samt straks melde tilbage til Visitationen via en advis i omsorgssystemet.

Leverandøren og dennes personale er forpligtet til loyalt at viderebringe oplysninger modtaget fra borgeren samt melde tilbage til Visitationen ved ændringer i den enkelte borgers benyttelse af ydelsen. Meddelelsen skal foretages, hvis Leverandøren indenfor to på hinanden følgende leveringer konstaterer det samme for hold.

## Krav til leverandøren - personaleforhold (sociale klausuler)

Leverandøren er forpligtet til at overholde ILO-konventionen nr. 94 vedrørende overenskomstmæssige forhold. Leverandøren er ligeledes forpligtet til at indgå i et samarbejde med Kommunen omkring elev- og praktikpladser for grundlæggende social- og sundhedsuddannelser samt påtage sig et socialt ansvar i forhold til det rummelige arbejdsmarked.

Leverandøren er som arbejdsgiver forpligtet til at overholde reglerne om arbejdsmiljø, jf. lov om arbejdsmiljø. Leverandøren skal løbende udarbejde APV’er og minimum en APV i aftaleperioden og skal via en f.eks. personalepolitik have beskrevet tiltag i forhold til at sikre personalets trivsel.

## Priser og prisregulering

Priser er som angivet i hovedleverandørens tilbud, jf. bilag B.

Priserne i bilag B kan reguleres af hovedleverandøren en gang årligt pr. 1. december, første gang december 2013. Reguleringen kan alene ske for fremtidige leverancer og af hovedleverandøren. Hovedleverandøren underretter kommunen om prisreguleringen senest 1. november med henblik på ikrafttræden efterfølgende 1. december.

Fritvalgsleverandøren kan derfor ikke regulere prisen, medmindre hovedleverandøren regulerer prisen. Fritvalgsleverandøren kan finde evt. regulerede priser på fritvalgsdatabasen.

En prisregulering skal ske i henhold til Danmarks Statistiks nettoprisindeks med udgangspunkt i måned/år/indeksnummer. Priserne kan således forhøjes én gang årligt hver den 1. december med den procentvise stigning i nettoprisindekset fra 1. oktober det foregående år til 1. oktober året før, dog således at prisstigningen ikke kan overstige udviklingen i Kommunernes Landsforenings udmeldte løn- og prisindeks for tjenesteydelser for kommende budgetperiode.

Supplerende produkter/ydelser indenfor aftalen følger samme prisregulering, medmindre andet er særskilt aftalt med hovedleverandøren.

Påvirkes hovedleverandørens omkostninger i nedadgående retning, skal dette komme kommunen til gode, således at priserne angivet i rammeaftalens Bilag B, reguleres nedad. Hovedleverandøren skal på forlangende kunne dokumentere sine produktionsomkostninger. Er der sket en ændring i produktionsomkostningerne, eksempelvis grundet omlægning af skatter og afgifter, har hovedleverandøren altid ret til en genforhandling af prisstrukturen. En sådan genforhandling skal baseres på detaljeret dokumentation, der godtgør en ændring i produktionsomkostningerne. Hovedleverandøren kan alene kompenseres for den nettovirkning som ny lovgivning og omlægning af skatter og afgifter medfører.

Ingen prisregulering kan iværksættes uden kommunens forudgående skriftlige godkendelse heraf. Ikke varslede, men fakturerede, prisstigninger skal hurtigst muligt krediteres kommunen via en kreditnota.

## Betaling og fakturering

Betaling forfalder 30 dage netto efter modtagelse af fyldestgørende faktura.

Fakturering finder sted månedsvis bagud efter fyldestgørende levering i henhold til den afgørelse, der er truffet af Visitationen og senest den 5. i den efterfølgende måned.

Fakturering forudsætter levering af mangelfri ydelse samt overholdelse af forpligtelserne i rammeaftale. I den visiterede ydelse modregnes de perioder, hvor borger er på sygehus, ferie eller andre forhold, hvor ydelsen ikke er leveret.

Enhver fakturering skal ske elektronisk via OIOUBL-format, gebyrfrit og uden omkostninger for Kommunen. Fakturering skal ske ved fremsendelse af elektronisk faktura fx via Nemhandel, jf. lov nr. 798 af 28. juni 2007 om offentlige betalinger med senere ændringer, via EAN-nr., og skal indeholde de oplysninger, der fremgår af bekendtgørelse nr. 206 af 11. marts 2011. Yderligere oplysninger om elektronisk faktura findes på VIRK.dk.

Elektronisk faktura skal sendes til Kommunen på EAN-nummer: 579 80 08 059 278.

Frederikssund Kommune anvender et elektronisk indkøbsanalysesystem. Faktura skal således udarbejdes på varelinjeniveau, så data kan indlæses direkte i systemet. Brug af et læs-ind bureau er derfor ikke tilladt.

Fyldestgørende faktura for ydelsen skal for at kunne anvises til betaling som minimum indeholde følgende:

* Leverandørens navn, adresse og CVR-nr.
* Kommunens navn, adresse og EAN-nr.
* Fakturadato og –nummer samt faktureringsperiode
* Varenummer/-tekst på ydelser
* Antal leveringer
* Betalingsbestemmelser og –dato

Omfang og art af den leverede ydelse afleveres i excel ark på selvstændigt bilag indeholdende:

* Navne og cpr. nr. på de borgere, der har fået leveret varer
* Angivelse af antal leverede ydelser pr. måned for den enkelte borger
* Leveringsdato (måned)
* Pris pr. borger
* Antal rettidige aflyst
* Totalpris for afregningsperioden ekskl. moms
* Momsgrundlaget og momsbeløb i kr.
* Fakturatotal

Faktura og bilag udformes af parterne med endelig godkendelse af kommunen efter valg af leverandør. Leverandøren er forpligtet til at leve op til den til enhver tid gældende krav om fakturering.

Bilag fremsendes pr. mail til aeldre@frederikssund.dk samtidig med at den elektroniske faktura fremsendes.

Såfremt oplysningerne på fakturaen og/eller det medsendte regneark er mangelfuldt, eller fakturaen ikke er fremsendt elektronisk, forbeholder kommunen sig ret til at tilbageholde betaling, indtil fyldestgørende faktura/bilag er modtaget korrekt.

Kommunen følger på op faktureringen via kommunens fakturerings- og omsorgssystem. Kommunen kan derudover til en hver tid kontrollere Leverandørens fakturaer stikprøvevis eller ved begrundet mistanke om rigtigheden af Leverandørens dokumentation. Til fakturakontrollen skal Leverandøren efter anmodning fremsende yderligere dokumentation af faktureret tid opgjort i excel-skema udarbejdet af Kommunen.

## Leveringsbetingelser, herunder risikoens overgang

Leverandøren er forpligtet til at levere alle produkter omfattet af rammeaftalen efter konkret bestilling. Risikoens overgang finder først sted, når produktet er afleveret som aftalt med borgeren/hjemmeplejen. Transport foregår for firmas ansvar og risiko.

Levering skal ske, jf. kravspecifikationen.

Den almindelige regel om undersøgelsespligt ved levering gælder ikke.

## Erstatning af beskadigede og forkerte varer

Leverandøren skal ved levering af forkerte eller beskadigede varer, kreditere borgeren, senest ved næste fakturering/afregning.

Leverandøren skal ved levering af varer, der er forkerte, er beskadiget, optøet eller på anden måde kvalitetsmæssigt væsentligt forringet, tilbyde borgeren en erstatningsvare, som skal leveres hurtigst muligt, dog senest næste hverdag. Hvis borgeren ikke ønsker varen, krediteres borgeren, ved næste fakturering/afregning.

I forbindelse med levering og på-plads-sætning af varer, er det chaufførens ansvar at sikre at varerne ikke er beskadigede, optøet eller på anden måde kvalitetsmæssigt væsentligt forringet. Hvis borgeren ikke er visiteret til på-plads-sætning af øvrige varer, er det her borgeren eller øvrig hjælp der har ansvaret for at konstatere beskadigede varer. Henvendelse til leverandøren skal ske hurtigst muligt.

## Kontrol og tilsyn

Leverandøren skal fastsætte egenkontrolprocedurer, der internt i Leverandørens organisation skal sikre, at ydelsen leveres korrekt i overensstemmelse med kravene i kvalitetsstandarderne og de i nærværende rammeaftale opstillede krav. Kommunen kan kræve udfærdiget rapporter og/eller anden dokumentation for resultaterne af egenkontrolproceduren. Kommunen eller en af denne udpegede tredjemand er berettiget til at gennemgå og kontrollere, at Leverandøren overholder de af Leverandøren angivne egenkontrolprocedurer.

Kommunen har ret til at følge op på, at ydelsen leveres inden for de til enhver tid gældende afgørelser og kvalitetsstandarder dels for at sikre en ensartet bevillingspraksis, dels at følge op på om det politisk vedtagne serviceniveau overholdes, og dels for at sikre at Leverandørens indberetninger om afvigelser og varige ændringer i borgerens forhold er berettiget.

Visitationen udfører jævnligt stikprøvekontrol. Stikprøvekontrollerne kan afvikles som bl.a. uanmeldte besøg hos borgeren, spørgeskemaundersøgelser, interviewundersøgelser mm. Formålet er at følge borgertilfredsheden og at kontrollere, at den visiterede ydelse bliver leveret i overensstemmelse med kvalitetsmålene og rammeaftalen. Leverandøren er forpligtet til at stille alle oplysninger, der er nødvendige for kontrollen til rådighed for Kommunen samt acceptere, at undersøgelsens resultater eventuelt offentliggøres.

## Beredskab og underleverandør

Leverandøren er forpligtet til at have et beredskab, der kan håndtere hændelser som sygdom hos personalet, ferieperioder, personalemangel eller lignende, således at borgeren ikke mærker ændringerne. Ved undtagelsesvist brug af underleverandører eller vikarer, kontakter Leverandøren straks Visitationen.

Hvis Leverandøren undtagelsesvist giver dele af den samlede ydelse til underleverandører, er Leverandøren fortsat eneansvarlig for de samlede ydelser herunder overholdelse af dokumentationskrav, fremsendelse af faktura mv. Leverandøren er ansvarlig for at sikre, at underleverandøren opfylder kravene jf. rammeaftalen.

Leverandøren er således personligt og direkte ansvarlig for eventuelt anvendte underleverandører i samme omfang, som hvis Leverandøren selv havde udført ydelsen.

## Kontakt mellem parterne

Leverandøren skal udpege den eller de personer, der varetager den daglige kontakt i relation til rammeaftalen.

Ved ændring til rammeaftalen inkl. prisregulering er Anita Ballisager, mail: albal@frederikssund.dk, dir.tlf. 47351108 rammeaftaleperson hos kommunen. Den daglige kontakt til leverandøren varetages af Visitationen, mail aeldre@frederikssund.dk, dir telefon: 47350352 i tidsrummet 09-14.

Ved ændring til rammeaftale er xxx, mail: xxx dir.tlf.: xxxxx kontaktperson hos leverandøren. Den daglige kontakt til Visitationen varetager xxx, mail: xxx dir.tlf.: xxx

Kontakt til kundeservice: Telefonen er åben alle hverdage kl. 8-16. på telefon xxx, mail: xxx

## Oplysningspligt omkring leverandørens generelle forhold

Leverandøren er forpligtet til at oplyse Udbud og Kontraktafdelingen om forhold, der kan hindre opfyldelse af den indgåede rammeaftale. Disse tilfælde omfatter, hvis leverandøren begæres konkurs, går i betalingsstandsning eller på anden måde ikke kan leve op til nærværende rammeaftale. Udbud og Kontrakt afdelingen skal orienteres straks efter, at leverandøren er blevet bekendt med forholdene.

## Leverandørkodeks i Frederikssund Kommune

Frederikssund Kommune ønsker at indgå i et professionelt samarbejde med eksterne leverandører, som er værdiskabende for begge parter. Kommunen har derfor vedtaget en leverandørkodeks, der gælder for alle indkøb af varer og tjenesteydelser i hele kommunen.

Som leverandør til Frederikssund Kommune:

* Skal du indgå i et loyalt samarbejde baseret på tillid og gensidighed – hvad enten det er i implementerings-, rammeaftale-, afviklingsperiode mv.
* Skal du udvise en ansvarlig adfærd overfor kommunen, hvad enten det er kommunens borgere og/eller ansatte samt deltage aktivt for at fremme samarbejdet.
* Er det alene tilladt at rette direkte henvendelse til kommunens borgere, personale mv. omkring aftalen, hvis det på forhånd skriftligt er aftalt med kommunen og markedsføringsmateriale er godkendt.
* Har du ubegrænset tavshedspligt med hensyn til oplysninger tilgået i forbindelse med samarbejdet. Tavshedspligten er ikke begrænset til en eventuel aftaleperiode.
* Må du ikke uden forudgående skriftlig accept gøre brug af kommunen og/eller kommunens logo i din markedsføring og eventuel anden brug som reference. Det er imidlertid tilladt at medtage kommunens navn (ekskl. logo) på en generel referenceliste.

Kommunen forventer, at leverandører overholder nationale love og bestemmelser såvel som denne politik og kommunens øvrige krav indeholdt i bl.a. en skriftlig aftale. Kommunen forventer ligeledes, at leverandøren sikrer, at personale/chauffører samt eventuelle underleverandører er bekendt med og efterlever kodekset.

## Manglende overholdelse af leverandørkodeks

I tilfælde hvor det vurderes, at en leverandør ikke lever op til kommunens leverandørkodeks, vil kommunen indlede en dialog med leverandøren og indkalde til et møde med det formål at få klarlagt de nærmere omstændigheder omkring den observerede afvigelse/forsømmelse fra kodekset. Hvis afvigelsen vedrører en enkelt person hos leverandøren, er leverandøren forpligtet til at finde anden medarbejder til ydelsen, såfremt kommunen anmoder herom.

Hvis leverandøren herefter fortsat ikke overholder leverandørkodekset, ikke formår at afhjælpe afvigelsen jf. dialogen med kommunen eller ved afvigelse af grov karakter, er kommunen berettiget til at opsige aftalen med leverandøren med øjeblikkelig virkning og uden yderligere varsel efter kommunens konstatering af afvigelsen.

## Misligholdelse og beføjelser

Enhver tilsidesættelse af Leverandørens forpligtigelser herunder bl.a. i forhold til kvalitet, kvantitet og overholdelse af sine forpligtelser, som er i uoverensstemmelse i forhold til bl.a. visiteringen/afgørelsen, er at betragte som en misligholdelse i henhold til rammeaftalen.

Foreligger der misligholdelse, skal leverandøren uden ugrundet ophold meddele kommunen dette, og leverandøren skal ved samme lejlighed underrette kommunen om, hvad der vil blive gjort for at afhjælpe misligholdelsen, og hvad leverandøren vil gøre for at undgå, at tilsvarende misligholdelser indtræder i fremtiden. Hvis leverandøren ikke har mulighed for at afhjælpe, kan kommunen vælge hvilke øvrige misligholdelses beføjelser, kommunen vil bringe i anvendelse.

Kommunen kan stille krav til den måde, hvorpå misligholdelsen skal bringes til ophør og de skridt der skal tages for at undgå tilsvarende misligholdelse fremover. Kommunen kan i den forbindelse fastsætte en rimelig frist, indenfor hvilken leverandøren skal opfylde sine forpligtigelser iht. denne rammeaftale. Undlader leverandøren herefter at opfylde sine forpligtigelser, indenfor den af kommunen fastsatte frist, er det at betragte som en væsentlig misligholdelse, jf. nedenfor.

Dersom leverandøren gentagne gange ikke opfylder sine forpligtigelser iht. denne rammeaftale, jf. eksempelvis ved forsinkelser, fejlagtige leverancer eller uoverensstemmende leverancer, herunder i omfang og antal afhentninger samt leveringer, anses dette som væsentlig misligholdelse.

Opkræves der for ikke-leverede ydelser, er dette ligeledes at betragte som en misligholdelse, hvor leverandøren er forpligtet til straks at kreditere kommunen, såfremt der er sket betaling herfor.

Leverandøren er forpligtet til at orientere visitationen ved ændringer i den enkelte borgers benyttelse af ydelsen. Opfylder leverandøren ikke sine forpligtelser på dette område herunder sin dokumentations-, notat-, indberetnings- og tilbagemeldepligt i øvrigt, er der tale om en væsentlig misligholdelse.

Ved væsentlig misligholdelse er kommunen efter første skriftlig advarsel berettiget til at ophæve rammeaftalen med øjeblikkelig virkning for leverandøren.

Går leverandøren konkurs eller indtræder der betalingsvanskeligheder, insolvens, betalingsstandsning eller likvidation, vil dette / disse forhold være at betragte som væsentlig misligholdelse, og de i tilknytning hertil fastsatte beføjelser vil kunne bringes i anvendelse i såvel umiddelbar forlængelse af kommunens kendskab hertil, som senere i forløbet, eksempelvis under en betalingsstandsning eller likvidation.

I øvrigt er leverandøren ansvarlig efter dansk rets almindelige regler om misligholdelse, herunder reglerne om forholdsmæssigt afslag, dækningskøb, erstatningsansvar mv., og det forudsættes, at reglerne herom kan bringes i anvendelse samtidig, således at betaling af erstatning, dækningskøb, forholdsmæssigt afslag mv. ikke udelukker hinanden.

Der foreligger en misligholdelse, hvis kommunen ikke har betalt til tiden, jf. i punkt 10. Såfremt der foreligger en misligholdelse, som skyldes kommunens manglende betaling, kan leverandøren kræve morarenter af det skyldige beløb, jf. LBK nr. 743 af 04/09/2004 med senere ændringer (Renteloven).

## Force majeure

Force Majeure reguleres i overensstemmelse med dansk rets almindelige bestemmelser herom.

## Modregning

Ved Kommunens konstatering af et forhold, der påfører eller har påført Kommunen en ekstra eller uberettiget udgift, påtaler Kommunen dette over for Leverandøren, hvorefter Leverandøren gives mulighed for at redegøre for forholdet herunder gøre indsigelse senest 5 dage efter modtagelsen af opgørelsen fra Kommunen. Kommunen vurderer herefter endeligt, om Leverandøren skal skadesløsholde Kommunen via modregning i kommende betalinger. I givet fald er Kommunen herefter berettiget til at modregne den dokumenterede udgift i Leverandørens vederlag.

Såfremt kommunen lider og kan dokumentere et større tab end den betaling, nærværende bestemmelse regulerer, kan kommunen gøre dette yderligere tab gældende. Manglende fremsættelse af krav fra kommunens side medfører ikke, at kommunen har givet afkald på sin ret eller fortaber denne ret. Kommunen fortaber dog sin ret, såfremt kravet ikke er fremsat ved rammeaftalens ophør.

## Ansvar og forsikringer

Leverandøren er ansvarlig efter dansk rets almindelige erstatningsregler, herunder regler om arbejdsgiveransvar for enhver person- og tingskade, som måtte opstå i forbindelse med opgaveudførelsen.

I tilfælde, hvor en af leverandørens medarbejdere er dømt for tyveri hos en visiteret borger har leverandøren det fulde ansvar for at inddrive erstatning fra den dømte samt dække borgers tab.

Leverandøren hæfter også for arbejdsskader på elever og praktikanter, så længe de er under leverandørens instruktionsbeføjelse. Leverandørens arbejdsskadeforsikring skal således omfatte denne persongruppe.

Såfremt skadelidte rejser krav mod Kommunen i anledning af skader af enhver art, skal leverandøren friholde Kommunen for ethvert krav og enhver udgift, herunder tillige sagsomkostninger, renter mv., som et sådanne krav måtte medføre.

Leverandøren er forpligtet til, til enhver tid at have det anvendte materiel behørigt ansvarsforsikret i overensstemmelse med reglerne for erhvervsmæssig transport. Leverandøren er efter lovgivningens almindelige regler forpligtet til at tegne arbejdsskadeforsikring m.v. for sine ansatte samt at være medlem af den pr. 1.1.1999 lovpligtige Arbejdsmarkedets Erhvervssygdomsforsikring (AES).

Leverandøren er forpligtet til i rammeaftaleperioden at opretholde sædvanlig erhvervsansvarsforsikring i anerkendt forsikringsselskab dækkende tingskade på ikke mindre end kr. 5 mio. pr. skadebegivenhed og dækkende personskade på ikke mindre end 10 mio. kr. pr. skades-begivenhed. Leverandørens ansvar er dog ikke begrænset hertil.

Efter begæring fra kommunen, har leverandøren pligt til at dokumentere, at de nødvendige og relevante forsikringer er tegnet og i kraft. Leverandøren har pligt til at meddele kommunen om eventuelle ændringer eller ophør af disse forsikringer.

## Overdragelse af rettigheder og fordringer

Rettigheder og forpligtelser i henhold til rammeaftalen kan hverken helt eller delvist overdrages af leverandøren til tredjemand uden forudgående skriftlig accept fra kommunen herom. Overtrædelse heraf betragtes som en væsentlig misligholdelse.

Leverandørens fordringer på kommunen kan ikke på nogen måde overdrages til tredjemand uden dette forudgående er skriftligt godkendt af kommunen. Dette gælder også fakturabelåning.

## Konkurs

Ved meddelelse om leverandørens konkurs, betalingsstandsning, insolvens, likvidation eller anden manglende økonomisk rådighedsevne kan kommunen straks hæve rammeaftalen i det omfang Konkursloven ikke forhindrer det. Hvis konkursboet har ret til at indtræde i rammeaftalen i medfør af konkursloven, skal konkursboet inden for en frist af 5 arbejdsdage regnet fra og med datoen for afsigelse af konkursdekret give kommunen meddelelse om, hvorvidt det vil indtræde.

Ovennævnte gælder tillige ved leverandørens betalingsstandsning, eller hvis der åbnes forhandling om tvangsakkord eller leverandørens økonomiske forhold i øvrigt viser sig at være således, at leverandøren må antages ikke at kunne opfylde rammeaftalen.

Er leverandøren et aktie- eller anpartsselskab kan kommunen hæve rammeaftalen, hvis selskabet kræves opløst af Erhvervs- og Selskabsstyrelsen.

## Offentliggørelse, tavshedspligt, reference, markedsføring og aktindsigt

Rammeaftalen er fortrolig og må hverken helt eller delvist offentliggøres, med mindre leverandøren og kommunen skriftligt har indgået aftale herom. Rammeaftalen er undergivet aktindsigt efter lovgivningens almindelige regler. Leverandøren og dennes personale skal henvise til visiteringsenheden, hvis en borger anmoder om aktindsigt eller indsigt i personoplysninger.

Leverandøren må ikke uden kommunens forudgående skriftlige tilladelse udsende offentlig meddelelse om aftalen, offentliggøre noget om aftalens indhold eller rette direkte henvendelse til kommunens borgere, personale mv. omkring aftalen. Leverandøren må under ingen omstændigheder rette direkte henvendelse til borgere, der ikke har valgt Leverandøren. Overtrædelse heraf betragtes som misligholdelse af aftalen. Leverandøren skal ved henvendelse udvise god markedsføringsskik under hensyntagen til borgere, øvrige fritvalgsleverandører og Kommunens interesser i øvrigt.

Leverandøren og dennes ansatte har ubegrænset tavshedspligt med hensyn til oplysninger, som de måtte blive bekendt med i forbindelse med opfyldelse af aftalen, jf. relevante bestemmelser i hhv. Straffelov, Forvaltningslov og Retssikkerhedslov. Ved ansættelse skal medarbejdere skrive under på, at de har tavshedspligt. Kommunen kan i aftaleperiode anmode om dokumentation herfor.

Tavshedspligten gælder også efter aftalens udløb og efter den enkelte medarbejders fratræden af sin stilling hos leverandøren.

Enhver person, der gennem sin tilknytning til leverandøren er beskæftiget med udførelsen af opgaverne i henhold til aftalen eller på anden måde får kendskab til fortrolige oplysninger i tilknytning til opgaverne, er undergivet den samme tavshedspligt. Tilsvarende gør sig gældende for evt. underleverandør og dennes personale.

Leverandøren er forpligtet til at sikre, at leverandørens ansatte og andre personer, samt underleverandører og dennes ansatte, som gennem tilknytning til leverandøren får kendskab til oplysninger i tilknytning til aftalen, kender og overholder de forpligtelser, som følger af tavshedspligten.

Leverandørens brug af kommunen og/eller kommunens logo i sin markedsføring og eventuel anden brug som reference kræver forudgående skriftlig accept i hvert enkeltstående tilfælde.

Leverandøren må dog gerne medtage kommunens navn på sin generelle referenceliste. Kommunens navn omfatter i sådanne tilfælde ikke kommunens logo.

## Borgerens opsigelse af leverandør, jf. godkendelsesmodellen

Leverandøren kan ikke opsige en aftale med en borger. Borgeren kan imidlertid til enhver tid og uden varsel skifte fritvalgsleverandør. Umiddelbart efter opsigelsen er modtaget af Visitationen, sendes den videre til Leverandøren.

Uanset opsigelse er Leverandøren fortsat forpligtet til at levere visiterede ydelser for Kommunens borgere, indtil borgeren har valgt ny fritvalgsleverandør og levering af ydelser fra den nye fritvalgsleverandør kan iværksættes. Overdragelse af relevante dokumenter mm. fra leverandøren til ny fritvalgsleverandør sker via Kommunen.

Kommunen har derudover ret til at opsige samarbejdet med en enkelt borger uden varsel i de tilfælde, hvor leverancen er så fejlbehæftet eller mangelfuld, at det kan medføre psykiske eller fysiske problemer for borgen på enten kortere eller længere sigt.

## Rammeaftalens ophør

Ved rammeaftalens ophør uanset årsag hertil skal Leverandøren vederlagsfrit overdrage alt relevant materialer, informationer, data, borgeroplysninger mv. til Kommunen, så Leverandøren ikke har mulighed for at anvende oplysningerne efter rammeaftalens ophør. Materialet skal overdrages senest 4 hverdage efter rammeaftalens ophør samt være opdateret og foreligge i en sådan stand, at det er anvendeligt for en anden leverandør. Leverandøren er ligeledes forpligtet til aktivt og på absolut bedste vis at medvirke til, at opgaven overgår til tredjemand uden problemer og således uden særskilt vederlag at medvirke til at sikre, at ophør sker uden gene for borgeren eller Kommunen. Tilsvarende gør sig gældende i tilfælde af opsigelse eller ophør af samarbejdet for en enkelt borger.

Leverandøren må derudover ikke i forbindelse med rammeaftalens ophør under nogen omstændigheder udøve tilbageholdelsesret til sikkerhed for eventuelle krav, som Leverandøren måtte have eller mener at have på Kommunen. Leverandøren skal ligeledes tilbagelevere borgeroplysninger jf. Persondataloven, så Leverandøren ikke har mulighed for at anvende kontaktinformationer på borgerne efter rammeaftalens ophør. Kontaktdata må desuden ikke anvendes efter tabt udbud, i perioden fra afsluttet udbud og til ny leverandør starter den nye rammeaftale.

## Fortolkning

Overskrifterne til bestemmelserne i rammeaftalen er indsat alene af praktiske grunde. Ved fortolkning skal der ses bort fra disse overskrifter.

Ved indbyrdes uoverensstemmelse mellem rammeaftalen og bilagene, går rammeaftalen forud for bilagene. Bilagene er anført i prioriteret rækkefølge. Det vil sige, at ved uoverensstemmelser mellem Bilag A og Bilag B, vil Bilag A have forrang. Ved efterfølgende ændringstillæg går disse forud for rammeaftalen. Leverandørens almindelige salgs- og leveringsbetingelser finder ikke anvendelse.

## Lovvalg, tvistløsning og værneting

Rammeaftalen er underlagt dansk ret med værneting i Hillerød.

Såfremt der mod forventning opstår uoverensstemmelser mellem parterne i forbindelse med rammeaftalen, er parterne forpligtet til at søge uoverensstemmelserne forligt ved inter partes forhandling. Modparten er forpligtet til at deltage, såfremt en part indkalder hertil. Den part, der ønsker forhandling, skal med­dele dette skriftligt til den anden part med an­givelse af, hvori tvisten består. Hvis parterne er enige herom, kan der inddrages en uvildig mægler til løsning af tvisten. Udgiften til mægleren afholdes af parterne i fællesskab, medmindre mægleren fastslår, at årsagen til konflikten hovedsageligt kan tillægges den ene part. Såfremt en tvist ikke kan løses ved forhandling eller mægling, kan parterne lade tvisten afgøre i byretten i Hillerød

## Underskrifter

Rammeaftalen **underskrives** og **stemples** i to eksemplarer, hvoraf henholdsvis kommunen og leverandøren hver beholder ét eksemplar.

##### Den Den

**………………………………….. ………………………………….**

**For Leverandøren For Frederikssund Kommune**